KLASA: 372-02/25-01/01

URBROJ: 143-01-25-1

Pula, 7.2.2025.

Na temelju odredbi članka 6. Zakona o zakupu i kupoprodaji poslovnog prostora („Narodne novine“ 125/11, 64/15, 112/18 i 123/24) i članka 12. stavak. 1. točka 6. Statuta Sveučilišta Jurja Dobrile u Puli, Sveučilište Jurja Dobrile u Puli raspisuje

**JAVNI NATJEČAJ**

**ZA DAVANJE U ZAKUP DIJELA POSLOVNOG PROSTORA U SVRHU POSTAVLJANJA SAMOPOSLUŽNIH APARATA**

1. **Predmet javnog natječaja**

Predmet javnog natječaja je davanje u zakup dijela poslovnog prostora Sveučilišta Jurja Dobrile u Puli za potrebe postavljanja samoposlužnih aparata za tople napitke i kombiniranih aparata za hladne napitke/slane i slatke proizvode, kako slijedi:

|  |  |  |  |
| --- | --- | --- | --- |
| LOKACIJA | ADRESA | TOPLI NAPITCI - komada | HLADNI NAPITCI/SLANI I SLATKI PROIZVODI - komada |
| Sveučilišni kampus, prizemlje | Negrijeva 6, Pula | 1 | 1 |
| Sveučilišni kampus, I. kat | Negrijeva 6, Pula | 1 | 1 |
| Sveučilišni kampus, II. kat | Negrijeva 6, Pula | 1 | 1 |

Površina prostora po samoposlužnom aparatu iznosi od 1 do 2 m2.

Poslovni prostor daje se u zakup na određeno vrijeme u trajanju od 4 (četiri) godine.

Ponuditelji mogu dati ponudu samo za ukupan broj aparata.

U prostoru predviđenom za postavljanje aparata postoji priključak na vodovodnu mrežu i priključak električne energije.

**2. Opći uvjeti za podnošenje ponuda**

Aparat za tople napitke mora zadovoljavati minimalne tehničke karakteristike: - više mogućnosti odabira toplih napitaka na bazi instant kave, espresso kave, mlijeka, čokolade, čaja, kave s mlijekom, cappuccina i druge mogućnosti, uz posebnu mogućnost doziranja šećera. Aparati za tople napitke moraju imati automatsko postavljanje čaše/šalice.

Aparat za hladne napitke i slane i slatke proizvode mora u jednom uređaju zadovoljavati minimalne tehničke karakteristike:

* više mogućnosti odabira bezalkoholnih hladnih napitaka (gazirani i negazirani sokovi, ledeni čajevi, voda u bocama - u PVC ambalaži ili limenci od 0,25 l, 0,33 l, 0,5 l ili veća),
* slane i slatke proizvode kao što su čokoladice, grickalice, sendviči i sl., te
* eko i/ili bio proizvode (npr. musli i voćne pločice, zobene kaše, grickalice studentski mix, zobeno ili bademovo mlijeko, rižini krekeri, tamna čokolada, veganski keksi, bezglutenski keksi, čips od jabuke i sl).

U aparatima nije dopuštena ponuda alkoholnih pića.

**Maloprodajna cijena po toplom napitku ne smije prelaziti 0,60 EUR, u suprotnom se ponuda neće smatrati važećom.**

Ponuditelj se obvezuje:

- u cijelosti snositi troškove postavljanja aparata kao i ostale troškove nastale održavanjem i servisiranjem aparata u prostoru, troškove demontaže, uklanjanja aparata te dovođenja prostora u prvobitno stanje po prestanku ugovora. Ta i druga uložena sredstva nakon prestanka ugovora ne vraćaju se zakupniku.

- redovito obilaziti lokaciju i kontrolirati aparate i proizvode u njima, redovito puniti aparate te osigurati dostatne količine ponuđenih proizvoda u aparatima,

- servisirati aparate i besprijekorno održavati higijenske uvjete aparata i proizvoda u skladu sa sanitarno-higijenskim propisima te je prema zakupodavcu i prema trećim osobama odgovoran za rad aparata te ispravnost, sigurnost i kvalitetu proizvoda u aparatima,

- punioci aparata moraju imati uredne zdravstveno-sanitarne isprave (sanitarne knjižice), navedeno nije potrebno dostaviti u ponudi, ali može biti zatraženo na uvid u svakom trenutku,

- imati važeći HACCP certifikat za područje Republike Hrvatske za skladištenje, distribuciju i pružanje usluga putem samoposlužnih aparata za tople napitke, hladne napitke te slane i slatke proizvode izdan od ovlaštenog tijela,

- otklanjati kvarove i zastoj rada u roku od 24 sata od dojave kvara ili zastoja.

**3. Iznos zakupnine, naplata usluge, zabrana podzakupa, korištenje poslovnog prostora, najpovoljnija ponuda**

Početni iznos (minimalna cijena) mjesečne zakupnine za navedeni poslovni prostor i postavljanje 6 samoposlužnih aparata iznosi 450,00 € (četiristopedeset eura) bez PDV-a, odnosno minimalno 75,00 € (sedamdesetpet eura) po svakom aparatu, bez PDV-a.

Na ponuđeni iznos mjesečne zakupnine obračunava se PDV, temeljem Zakona o porezu na dodanu vrijednost („Narodne novine“ br. [73/2013](https://www.iusinfo.hr/zakonodavstvo/zakon-o-porezu-na-dodanu-vrijednost-1997), [99/2013](https://www.iusinfo.hr/zakonodavstvo/rjesenje-ustavnog-suda-republike-hrvatske-broj-u-i-3861-2013-od-16-srpnja-2013), [148/2013](https://www.iusinfo.hr/zakonodavstvo/zakon-o-izmjenama-i-dopunama-zakona-o-porezu-na-dodanu-vrijednost-8), [153/2013](https://www.iusinfo.hr/zakonodavstvo/rjesenje-ustavnog-suda-republike-hrvatske-broj-u-i-3861-2013-od-13-prosinca-2013), [143/2014](https://www.iusinfo.hr/zakonodavstvo/zakon-o-izmjenama-i-dopunama-zakona-o-porezu-na-dodanu-vrijednost-9), [115/2016](https://www.iusinfo.hr/zakonodavstvo/zakon-o-izmjenama-i-dopunama-zakona-o-porezu-na-dodanu-vrijednost-10), [106/2018](https://www.iusinfo.hr/zakonodavstvo/zakon-o-izmjenama-i-dopunama-zakona-o-porezu-na-dodanu-vrijednost-12), [121/2019](https://www.iusinfo.hr/zakonodavstvo/zakon-o-izmjenama-i-dopunama-zakona-o-porezu-na-dodanu-vrijednost-11), [138/2020](https://www.iusinfo.hr/zakonodavstvo/zakon-o-izmjenama-i-dopunama-zakona-o-porezu-na-dodanu-vrijednost-13), [39/2022](https://www.iusinfo.hr/zakonodavstvo/zakon-o-izmjenama-i-dopunama-zakona-o-porezu-na-dodanu-vrijednost-14), [113/2022](https://www.iusinfo.hr/zakonodavstvo/zakon-o-izmjenama-i-dopunama-zakona-o-porezu-na-dodanu-vrijednost-15), [33/2023](https://www.iusinfo.hr/zakonodavstvo/zakon-o-izmjenama-zakona-o-porezu-na-dodanu-vrijednost-1), [114/2023](https://www.iusinfo.hr/zakonodavstvo/zakon-o-izmjenama-i-dopunama-zakona-o-porezu-na-dodanu-vrijednost-16), [35/2024](https://www.iusinfo.hr/zakonodavstvo/zakon-o-izmjeni-zakona-o-porezu-na-dodanu-vrijednost-2), [152/2024](https://www.iusinfo.hr/zakonodavstvo/zakon-o-izmjenama-i-dopunama-zakona-o-porezu-na-dodanu-vrijednost-17)).

Za mjesec kolovoz zakupnina se neće naplaćivati.

Aparati moraju imati kombinirani naplatni sustav: gotov novac (kovanice i novčanice) uz povrat razlike novca, te opciju bezgotovinskog načina plaćanja (bankovnom karticom, „ključem“ ili pomoću aplikacije za mobilne telefone) za koje će se ispostavljati mjesečna faktura do 15-og u mjesecu za prethodni mjesec. Na mjesečnoj fakturi za bezgotovinski način plaćanja mora za svaku pojedinu karticu ili „ključ“ biti vidljiv pojedinačni iznos utroška kao i artikl koji je kupljen.

Samoposlužni aparati moraju imati sustav praćenja prometa koji omogućuje zakupodavcu direktni uvid u ostvareni pojedinačni promet bezgotovinskog plaćanja na aparatima u bilo kojem trenutku za svaku pojedinu karticu ili „ključ“.

Poslovni prostor se ne smije davati u podzakup, niti omogućiti trećoj strani korištenje/sukorištenje zakupljenog poslovnog prostora (npr. ugovorom o poslovnoj suradnji, ugovorom o trgovačkom zastupanju i sl.).

Zakupodavac se obvezuje osigurati korištenje vode i električne energije potrebnih za rad aparata.

Ponuditelj se obvezuje koristiti poslovni prostor i postojeću opremu po načelu dobrog gospodarstvenika.

Ponuditelj ne smije bez izričite pisane suglasnosti zakupodavca činiti preinake poslovnog prostora kojima se mijenja konstrukcija, raspored, površina, namjena ili vanjski izgled poslovnog prostora.

Najpovoljnijom ponudom smatrat će se ona ponuda koja uz ispunjenje svih uvjeta iz ovog javnog natječaja, s priloženom traženom dokumentacijom, sadrži ukupno najviši mjesečni iznos zakupnine.

Ako dva ili više ponuditelja dostave ponude s istim najvišim iznosom mjesečne zakupnine, a ispunjavaju sve uvjete iz ovog javnog natječaja, najpovoljnijom ponudom smatrat će se ona ponuda koja je zaprimljena ranije.

**4. Uvjeti natječaja**

Pravo podnošenja ponude na ovaj javni natječaj imaju sve fizičke i pravne osobe registrirane za obavljanje djelatnosti za koju se natječu.

Podnošenjem ponude smatra se da je ponuditelj suglasan da Sveučilište Jurja Dobrile u Puli može prikupljati, koristiti i dalje obrađivati dostavljene podatke u svrhu provedbe postupka ovog javnog natječaja te sklapanja i izvršavanja ugovora, sukladno zakonskoj regulativi o zaštiti podataka.

Podnošenjem ponude smatra se da ponuditelj pristaje na sve uvjete iz ovog javnog natječaja.

Ponudi je potrebno priložiti svu traženu dokumentaciju te ostale podatke navedene u tekstu ovog javnog natječaja.

Ponuda treba biti pisana hrvatskim jezikom, latiničnim pismom, a rok valjanosti ponude mora iznositi najmanje 60 dana od isteka roka za dostavu ponuda.

U slučaju odustanka izabranog ponuditelja, najpovoljnijim ponuditeljem smatrat će se sljedeći ponuditelj koji je ponudio najvišu cijenu zakupa.

Ugovor o zakupu poslovnog prostora neće se zaključiti s ponuditeljem koji ima dospjele nepodmirene obveze prema državnom proračunu, osim ako je sukladno posebnim propisima odobrena odgoda plaćanja navedenih obveza, pod uvjetom da se ponuditelj pridržava rokova plaćanja.

Pravo prednosti na sklapanje ugovora o zakupu imaju osobe određene Zakonom o hrvatskim braniteljima iz Domovinskog rata i članovima njihovih obitelji (NN 121/17) ako se te osobe u svojoj prijavi na natječaj pozovu na to pravo, ako ispunjavaju uvjete iz natječaja, uvjete iz Zakona o zakupu i kupoprodaji poslovnog prostora i prihvate najviši ponuđeni iznos zakupnine.

Ako je ponudu dostavila osoba koja se poziva na pravo prvenstva na sklapanje ugovora o zakupu poslovnog prostora temeljem Zakona o hrvatskim braniteljima iz Domovinskog rata i članovima njihovih obitelji (NN 121/17), a koja ispunjava uvjete iz natječaja, uputit će joj se poziv putem e-mail adrese navedene u ponudi da se u roku od 5 (pet) dana izjasni o prihvaćanju najviše ponuđenog iznosa zakupnine. Ukoliko se osoba u ostavljenom roku ne izjasni o prihvaćanju najviše ponuđenog iznosa zakupnine, smatrat će se da istu ne prihvaća.

U cijenu zakupnine su uključeni svi pripadajući režijski troškovi.

Rok isporuke aparata: najkasnije u roku od 15 dana od dana sklapanja Ugovora o zakupu.

Cijena ponude izražava se u eurima, a piše se brojkama. U cijenu ponude bez PDV-a ponuditelj uračunava sve troškove, dostavu, montažu, popuste i dr. Izražena cijena je nepromjenjiva. Ponuditelj je obvezan na originalnom obrascu Ponudbeni list iskazati ukupnu cijenu ponude bez PDV-a te ukupnu cijenu ponude s PDV-om.

Ugovorom o zakupu ugovorit će se obveza zakupnika da je za cijelo vrijeme trajanja zakupa obvezan ugovoriti s osiguravateljem policu osiguranja kojom će osigurati predmet zakupa od požara i drugih uobičajenih rizika, koja polica mora biti vinkulirana u korist zakupodavca te ugovoriti i policu osiguranja u korist zakupodavca kojom će biti pokrivena izvanugovorna odgovornost za štetu koju bi u okviru obavljanja djelatnosti u predmetu zakupa zakupnik prouzročio trećim osobama, uključujući i zaposlenicima zakupodavca. Osiguranjem će biti pokrivena sva imovinska i neimovinska šteta koja nastane smrću, tjelesnom povredom ili oštećenjem zdravlja trećih osoba ili oštećenjem njihovih stvari.

Ugovorom o zakupu zakupnik će se obvezati najkasnije u roku od 60 (šezdeset) dana od sklapanja ugovora o zakupu dostaviti zakupodavcu dokaz o sklopljenom ugovoru s osiguravateljem.

**5. Podnošenje i sadržaj ponude**

Ponuda za sudjelovanje na javnom natječaju mora sadržavati:

* ispunjen i potpisan Ponudbeni list,
* ponuđeni iznos mjesečne zakupnine, koji ne smije biti niži od početnog iznosa navedenog u javnom natječaju,
* presliku osobne iskaznice (za ponuditelje fizičke osobe koje imaju registrirani obrt ili obavljaju samostalnu profesionalnu djelatnost),
* za ponuditelje pravne osobe: presliku izvatka iz odgovarajućeg registra ne starijeg od 3 mjeseca od dana objave javnog natječaja, iz kojeg mora biti vidljivo da je ponuditelj registriran za djelatnost koja je oglašena (sudski/obrtni registar ili drugi odgovarajući upisnik),
* potvrdu izdanu od Porezne uprave (izvornik, preslika ili elektronički zapis) o stanju poreznog duga ponuditelja, ne stariju od 30 dana od dana objave javnog natječaja,
* uvjerenje nadležnog suda da se ne vodi kazneni postupak - za ponuditelja fizičku osobu odnosno za ovlaštenu osobu za zastupanje ponuditelja, ne starije od 3 mjeseca od dana objave javnog natječaja,
* potpisanu izjavu ponuditelja da samoposlužni aparati za tople napitke zadovoljavaju minimalno tehničke uvjete navedene u ovom javnom natječaju: više mogućnosti odabira toplih napitaka na bazi instant kave, espresso kave, mlijeka, čokolade, čaja, kave s mlijekom, cappuccina i druge mogućnosti, uz posebnu mogućnost doziranja šećera., te da aparati za tople napitke imaju automatsko postavljanje čaše/šalice.
* potpisanu izjavu ponuditelja da samoposlužni aparati za hladne napitke/slane i slatke proizvode zadovoljavaju minimalno tehničke uvjete navedene u ovom javnom natječaju: više mogućnosti odabira bezalkoholnih hladnih napitaka (gazirani i negazirani sokovi, ledeni čajevi, voda u bocama - u PVC ambalaži ili limenci od 0,25 l, 0,33 l, 0,5 l ili veća), slane i slatke proizvode kao što su čokoladice, grickalice, sendviči i sl., te eko i/ili bio proizvode (npr. musli i voćne pločice, zobene kaše, grickalice studentski mix, zobeno ili bademovo mlijeko, rižini krekeri, tamna čokolada, veganski keksi, bezglutenski keksi, čips od jabuke i sl).
* potpisanu izjavu ponuditelja da samoposlužni aparati imaju kombinirani naplatni sustav: gotov novac (kovanice i papirnate novčanice) uz mogućnost povrata više uplaćenog novca, te mogućnost bezgotovinskog načina plaćanja (bankovnom karticom, „ključem“ ili pomoću mobilne aplikacije),
* potpisanu izjavu ponuditelja da samoposlužni aparati imaju sustav praćenja prometa koji omogućuje zakupodavcu direktni uvid u ostvareni promet bezgotovinskog plaćanja na aparatima u bilo kojem trenutku,
* potpisanu izjavu ponuditelja da će za cijelo vrijeme trajanja zakupa imati s osiguravateljem ugovorenu policu osiguranja kojom će osigurati predmet zakupa od požara i drugih uobičajenih rizika, koja polica mora biti vinkulirana u korist zakupodavca,
* potpisanu izjavu ponuditelja da će za cijelo vrijeme trajanja zakupa imati s osiguravateljem ugovorenu policu osiguranja u korist zakupodavca kojom će biti pokrivena izvanugovorna odgovornost za štetu koju bi u okviru obavljanja djelatnosti u predmetu zakupa zakupnik prouzročio trećim osobama, uključujući i zaposlenicima zakupodavca. Osiguranjem mora biti pokrivena sva imovinska i neimovinska šteta koja nastane smrću, tjelesnom povredom ili oštećenjem zdravlja trećih osoba ili oštećenjem njihovih stvari.
* presliku važećeg HACCP certifikata za područje Republike Hrvatske za skladištenje, distribuciju i pružanje usluga putem samoposlužnih aparata za tople napitaka, hladne napitke i snack asortiman izdanog od ovlaštenog tijela za certificiranje,
* katalog s proizvodima koji bi bili dostupni u aparatima i njihovim maloprodajnim cijenama.

**6. Sklapanje ugovora**

S ponuditeljem čija ponuda bude odabrana kao najpovoljnija sklopit će se ugovor o zakupu na rok od 4 (četiri) godine, u kojem će se detaljno urediti međusobna prava i obveze.

Poslovni prostor daje se u zakup u viđenom stanju, što isključuje sve naknadne prigovore zakupnika.

Potpisom ugovora o zakupu poslovnog prostora i primopredajnog zapisnika, zakupnik potvrđuje da je poslovni prostor primio u viđenom stanju te da u njemu može obavljati samo ugovorenu djelatnost.

Ukoliko se pokaže potreba za postavljanjem dodatnih samoposlužnih aparata na postojećoj ili novoj lokaciji zakupodavca u tijeku važenja ugovora, zakupoprimac i zakupodavac mogu dodatkom (aneksom) ugovora ugovoriti postavljanje novih samoposlužnih aparata za jednaku cijenu mjesečne zakupnine po pojedinom aparatu.

**7. Rok za dostavu ponuda**

Krajnji rok za dostavu ponuda je **20.02.2025. godine do 12:00 sati.**

Ponude se dostavljaju u elektroničkom obliku na e-mail adresu: [nabava@unipu.hr](mailto:nabava@unipu.hr) i to pod nazivom (subject) poruke: Javni natječaj – samoposlužni aparati.

Natječaj će biti objavljen na internetskim stranicama Sveučilišta Jurja Dobrile u Puli, [www.unipu.hr](http://www.unipu.hr)

Odluku o odabiru najpovoljnije ponude, na prijedlog Povjerenstva za provedbu javnog natječaja, donosi rektor Sveučilišta Jurja Dobrile u Puli.

Nepotpune, nejasne i nepravodobne ponude neće se razmatrati.

Ponuditelji će biti službeno obaviješteni o izboru najpovoljnije ponude u roku od 15 dana od dana otvaranja ponuda, i to putem e-mail adrese s koje je poslana ponuda.

Sveučilište zadržava pravo neprihvaćanja niti jedne ponude i pravo poništenja ovog javnog natječaja u bilo koje vrijeme prije zaključenja ugovora, bez obveze obrazloženja razloga i bez ikakve odgovornosti prema ponuditeljima, što ponuditelji prihvaćaju prijavom na natječaj.

**8. Ostale napomene**

Sve informacije o javnom natječaju mogu se dobiti pozivom na broj telefona 052 377-516 ili 052 377 024 te putem e-maila: [nabava@unipu.hr](mailto:nabava@unipu.hr) ili ured@unipu.hr.

Poslovni prostor se može razgledati radnim danom od 8 do 15 sati, uz prethodnu najavu i dogovor.

Sveučilište Jurja Dobrile u Puli

REKTOR

prof. dr. sc. Marinko Škare, v.r.